Trine Jepsen

Trine Randbo Jakobsen f. Jepsen (født 29. september 1977 i Holsted) er en dansk sangerinde og tv-vært.

Biografi 
Hun fik sit gennembrud i 1999, da hun sammen med Michael Teschl vandt Dansk Melodi Grand Prix 1999 på DR1 med sangen "Denne Gang". Ved Det internationale Melodi Grand Prix samme år i Jerusalem i Israel opnåede de to en 8. plads med sangen, som oversat til engelsk hedder "This Time I mean It". I 2001 medvirkede hun i programmet Popstars på TV 2, som hun vandt sammen med Sofie Hviid, Julie Næslund og Louise Lolle og sammen dannede de gruppen EyeQ. Gruppen opnåede stor og kommerciel succes med et samlet salg på over 250.000 solgte album, frem til 2003 hvor gruppen gik i opløsning.

I 2005 medvirkede hun i rollen som sangerinden Wilma i Gladsaxe Ny Teaters forestilling "Maratondansen", hvor hun spillede sammen med Dejan Čukić, Iben Hjejle og Paw Henriksen. Hun medvirkede i 2006 i Dansk Melodi Grand Prix 2006, sammen med Christian Bach med sangen "Grib Mig". Samme år turnerede hun sammen med Stig Rossen, som gæstesolist på hans julekoncert-turné. Den 2. september 2006 spillede hun den ene af hovedrollerne i Disneys musicaludgave "Aida", der havde Skandinavienspremiere på Holstebro Musikteater. I oktober 2006 blev hun vært på TV 2s "Quiz Direkte", sammen med Maria Hirse og Tina Bilsbo.

I 2007 var hun vært på Kanal 4s datingprogram Bonde søger brud. Hun spillede også hovedrollen som Tante Sofie i musicalen "Folk og røvere i Kardemomme by" i Herning Kongrescenter og rollen som Grizabella i "Cats" på Holstebro Musikteater. I 2008 spillede hun Belle i "Skønheden og udyret" på Messecenter Herning og spillede yderligere sammen med Sofie Lassen-Kahlke i "Baronessen på Benzintanken" på Herning Musikteater. Hun blev også tilrettelægger og studievært på Skala FM under morgenradioshowet Morgenministeriet, hvor hun stoppede i august 2011. Hun medvirkede i Dansk Melodi Grand Prix 2009 med sangen "I'll Never Fall in Love Again". Hun turnerede også med Johnny Deluxe på gruppens forårs- og sommertourné i 2009.

I 2010 spillede hun Ursula i "Den lille Havfrue" på Musikteatret Holstebro, hvor hun spillede sammen med Anna David og Silas Holst. I 2011 medvirkede hun i ABBA-musicalen "The Visitors" i Musikhuset Aarhus. I 2012 havde hun hovedrollen i den roste musical "Evita" på Black Box Theatre i Holstebro, hvor hun spiller præsidentfruen Eva Peron, og spillede sammen med Mads Knarreborg og Bjarne Henriksen. Det var ellers Christiane Schaumburg-Müller der skulle have spillet hovedrollen, men på grund af sygdom meldte hun fra.

Trine Jepsen blev i august 2019 adm. direktør/CEO i Schackenborg fonden (Schackenborg slot, Møgeltønder).

Personlige liv 
Trine Jepsen var fra 2002 til 2003 i et forhold med musikmanageren Jesper Bay. De skulle have været gift den 23. august 2003 i Søllerød Kirke, men brylluppet blev udsat og de gik hver til sit. I dag er hun bosat i Herning med sin mand, Morten, der driver sit eget IT-firma og sammen har de to børn.

Referencer

Eksterne henvisninger 

 

Sangere fra Danmark
Vindere af Dansk Melodi Grand Prix
Deltagere ved Eurovision Song Contest 1999
Deltagere ved Dansk Melodi Grand Prix 1999
Danmarks Eurovision Song Contest-deltagere
Deltagere ved Dansk Melodi Grand Prix 2006
Deltagere ved Dansk Melodi Grand Prix 2009